《受长洲令出都门戏作长歌》
明代·邓云霄

从来懒慢喜逍遥，林下闻风欲弃瓢。东海肯将龙性扰，北山谁把鹤书招？

朅来京陌红尘里，奏对明光谒天子。骥尾犹随十九人，鹏溟休说三千里。

一行作吏傍凫飞，此日驱车出帝畿。风木哀吟愁捧檄，尘埃世态易沾衣。

平生疑是劳薪骨，簿领从今终矻矻。折腰断不受人怜，强项雄心未全歇。

丈夫有甑学莱芜，独鹤随行兴不孤。物力东南今正竭，谁能鞭扑更催租。

莫言下吏翻嫌俗，百里郎官高列宿。一曲琴清化茧丝，九还丹就骑鸿鹄。

梦中彩笔去曾携，一片闲心物外栖。吴门烟月宜仙令，处处湖山待品题。

作者简介：明广东东莞人，字玄度。万历二十六年进士。授长洲知县，官至广西参政。有《冷邸小言》、《漱玉斋集》、《百花洲集》等。